Komisijos reglamentas (EB) Nr. 210/2003
2003 m. vasario 3 d.
nukrypstantis nuo Reglamento (EB) Nr. 2316/1999, nustatančio išsamias Tarybos reglamento (EB) Nr. 1251/1999 taikymo taisykles dėl žemės, atidėtos dėl nepalankių oro sąlygų kai kuriuose Bendrijos regionuose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EEB) Nr. 1251/1999 dėl tam tikrų lauko kultūrų augintojų paramos sistemos sukūrimo [1] su paskutiniais pakeitimais, padarytais Reglamentu (EB) Nr. 1038/2001 [2], ypač į jo 9 straipsnį,
kadangi:
(1) Teisė gauti pagalbą už plotą pagal bendrą schemą, minimą Reglamento (EB) Nr. 1251/1999 2 straipsnio 3 dalyje, suteikiama tik įsipareigojus atidėti žemę.
(2) Išsamiose taikymo taisyklėse, nustatytose Komisijos reglamentu (EB) Nr. 2316/1999 [3] su paskutiniais pakeitimais, padarytais Reglamentu (EB) Nr. 327/2002 [4], numatyta, kad žemės atidėjimo laikotarpis turi prasidėti ne vėliau kaip sausio 15 d. ir kad ant atidėtos žemės neleidžiama jokia žemės ūkio gamyba.
(3) Dėl nepalankių oro sąlygų kai kurių valstybių narių įvairių regionų augintojai negalėjo nuimti pirmiausia bulvių, kukurūzų ar jų cukrinių ir pašarinių runkelių derliaus iki 2003 m. sausio 15 d. žemės plotuose, kurie turėjo būti atidėti 2003/2004 prekybos metais. Susiklosčius šioms aplinkybėms kaip išimtinė priemonė augintojų prašymu jiems turėtų būti leidžiama nuimti jų pasėlius ne vėliau kaip 2003 m. vasario 28 d. ir tai neturės įtakos atitinkamų žemės plotų pripažinimui tinkamai atidėtais, jei jie įrodys, kad vykdomos keliamos sąlygos.
(4) Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Kai augintojas, padavęs paraišką atitinkamos valstybės narės kompetentingai institucijai, gali įrodyti, kad:
- derlius negali būti nuimtas iki 2003 m. sausio 15 d. dėl nepalankių oro sąlygų ar vėlyvos sėjos,
- derlius buvo nuimtas po 2003 m. vasario 28 d.,
- įvykdytos visos kitos sąlygos, keliamos atidėtai žemei,
šie žemės plotai, nepaisant Reglamento (EB) Nr. 2316/1999 19 straipsnio 2 ir 3 dalies, laikomi tinkamai atidėtais 2003/2004 prekybos metais.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2003 m. sausio 15 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. vasario 3 d.